b'\n_START_ARTICLE_\nRauniopuisto\n_START_PARAGRAPH_\nRauniopuisto on puisto Vaasassa Vanhan Vaasan kaupunginosassa. Sen alueella ovat Pyh\xc3\xa4n Marian kirkon ja sen kellotapulin rauniot ja Vaasan triviaalikoulun rauniot. Puiston alueella on sijainnut my\xc3\xb6s Vaasan raatihuone. Rakennukset j\xc3\xa4iv\xc3\xa4t raunioiksi Vaasan palossa 1852. Raunioiden ymp\xc3\xa4rist\xc3\xb6 on nurmetettu._NEWLINE_Pyh\xc3\xa4n Marian kirkko oli FT Markus Hiekkasen mukaan luultavasti vuosien 1500 ja 1520 v\xc3\xa4lill\xc3\xa4 rakennettu, Neitsyt Marialle omistettu harmaakivikirkko. Kirkkoa laajennettiin useaan otteeseen, muun muassa vastaperustetun kaupungin tarpeisiin 1600-luvulla. Kaupungin kokiessa h\xc3\xa4vityksen isonvihan aikana my\xc3\xb6s kirkko ry\xc3\xb6stettiin. 1700-luvun puoliv\xc3\xa4liss\xc3\xa4 kirkko muutettiin ristikirkoksi. Juuri ennen vuoden 1852 paloa alttaritaulu oli siirretty muualle ja se on t\xc3\xa4t\xc3\xa4 nyky\xc3\xa4 Mustasaaren kirkossa._NEWLINE_Vaasan triviaalikoulu oli rakennettu 1691. Sen tunnetuimpiin oppilaisiin kuului vuosina 1815\xe2\x80\x931822 koulua k\xc3\xa4ynyt Johan Ludvig Runeberg.'